CELEX: 
Language: sk
Date: 2019-03-14 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2017/1799, pokiaľ ide o výnimku z požiadaviek na predobchodnú a poobchodnú transparentnosť v nariadení (EÚ) č. 600/2014 pre Čínsku ľudovú banku

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               1.1.Všeobecný kontext a ciele
            
            
               Nariadenie (EÚ) č. 600/2014
                  1
                (bežne označované ako „MiFIR“) sa začalo uplatňovať 3. januára 2018 a spolu so smernicou 2014/65/EÚ
                  2
                („MiFID II“) nahrádza smernicu 2004/39/ES
                  3
                (MiFID I). V právnych aktoch MiFIR a MiFID II sa stanovuje harmonizovaný právny rámec, ktorým sa okrem iného upravujú požiadavky týkajúce sa investičných spoločností, obchodných miest, poskytovateľov služieb vykazovania údajov a spoločností z tretích krajín poskytujúcich investičné služby alebo činnosti v Únii.
            
            
               Hlavným cieľom právnych aktov MiFID II a MiFIR je dosiahnuť rovnaké podmienky na finančných trhoch a umožniť im fungovať v prospech hospodárstva a podporovať tvorbu pracovných miest a rast.
            
            
               Cieľom MiFIR a MiFID II je zvýšiť efektívnosť, odolnosť a integritu finančných trhov. Ich cieľom je predovšetkým dosiahnuť väčšiu transparentnosť zavedením režimu predobchodnej a poobchodnej transparentnosti pri neakciových obchodoch a posilnením a rozšírením existujúceho režimu transparentnosti pre akciové trhy.
            
            
               1.2.Právny rámec a právne prvky
            
            
               Komisia na účely spresnenia požiadaviek stanovených v nariadení MiFIR disponuje v súlade s článkom 290 Zmluvy o fungovaní Európskej únie („ZFEÚ“) právomocou prijímať delegované akty a spresňovať v nich určité prvky, ak spoluzákonodarcovia považujú za potrebné udeliť právomoci Európskej komisii. V článku 1 ods. 9 nariadenia MiFIR sa Komisia splnomocňuje prijať delegované akty s cieľom predĺžiť výnimku z požiadaviek na predobchodnú a poobchodnú transparentnosť podľa nariadenia MiFIR centrálnym bankám tretích krajín v súvislosti s transakciami, ktorými sa sleduje menová a kurzová politika alebo politika riadenia verejného dlhu.
            
            
               2.KONZULTÁCIE PRED PRIJATÍM AKTU
            
            
               Európska komisia postavila svoje zistenia a závery na externej štúdii, ktorú vypracovalo Centrum pre európske politické štúdie (CEPS) a Univerzita v Bologni „Výnimky pre centrálne banky tretích krajín a ďalšie subjekty v rámci nariadenia o zneužívaní trhu (MAR) a nariadenia o trhoch s finančnými nástrojmi (MiFIR)“. Táto štúdia sa zakladá na prieskume, ktorý vychádzal z dotazníka adresovaného centrálnym bankám z jurisdikcií tretích krajín. Obsahuje analýzu právneho zaobchádzania s centrálnymi bankami tretích krajín, pokiaľ ide o predobchodnú a poobchodnú transparentnosť, transparentnosť ich operačného rámca a rozsahu obchodnej činnosti v rámci Únie. Pôvodný návrh delegovaného nariadenia Komisie (EÚ) 2017/1799 bol uverejnený na 4-týždňové pripomienkovanie na účely získania spätnej väzby, ktoré sa skončilo 4. mája 2017. V rámci verejných konzultácií neboli predložené žiadne pripomienky.
            
            
               3.PRÁVNE PRVKY DELEGOVANÉHO AKTU
            
            
               Článok 1 ods. 6 nariadenia (EÚ) č. 600/2014 obsahuje výnimku z požiadaviek na predobchodnú a poobchodnú transparentnosť pre transakcie, v ktorých je protistrana členom Európskemu systému centrálnych bánk (ESCB) a ak k transakciám dochádza pri vykonávaní menovej a kurzovej politiky a politiky súvisiacej s finančnou stabilitou, ktorú je člen ESCB splnomocnený vykonávať zo zákona, a pokiaľ tento člen ESCB svojej protistrane vopred neoznámi, že uvedená transakcia je vyňatá z uvedeného ustanovenia.
            
            
               Podľa článku 1 ods. 9 nariadenia (EÚ) č. 600/2014 je Komisia splnomocnená prijímať delegované akty na rozšírenie tejto výnimky na určité centrálne banky tretích krajín. Delegované nariadenie Komisie (EÚ) 2017/1799 spĺňa právomoci vyplývajúce z nariadenia (EÚ) č. 600/2014 a spresňujú sa v ňom centrálne banky tretích krajín, ktoré majú prospech z výnimky dostupnej podľa článku 1 ods. 6 nariadenia (EÚ) č. 600/2014 členom ESCB.
            
            
               V odôvodnení 3 delegovaného nariadenia Komisie (EÚ) 2017/1799 sa stanovuje, že zoznam centrálnych bánk tretích krajín, na ktoré sa vzťahuje výnimka, uvedený v delegovanom nariadení Komisie (EÚ) 2017/1799 by sa mal preskúmať, ako sa to považuje za vhodné, a to aj s cieľom rozšíriť výnimku podľa vhodnosti na iné centrálnych bánk tretích krajín, ktoré doteraz neboli zahrnuté v zozname.
            
            
               DELEGOVANÉ NARIADENIE KOMISIE (EÚ) …/…
            
            
               z 14. 3. 2019,
            
            
               ktorým sa mení delegované nariadenie (EÚ) 2017/1799, pokiaľ ide o výnimku z požiadaviek na predobchodnú a poobchodnú transparentnosť v nariadení (EÚ) č. 600/2014 pre Čínsku ľudovú banku
            
            
               (Text s významom pre EHP)
            
            
               EURÓPSKA KOMISIA,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012
                  4
               , a najmä na jeho článok 1 ods. 9,
            
            
               keďže:
            
            
               (1)Na transakcie, v ktorých sú protistranami členovia Európskeho systému centrálnych bánk (ESCB), sa vzťahuje výnimka z požiadaviek na obchodnú transparentnosť v súlade s článkom 1 ods. 6 nariadenia (EÚ) č. 600/2014, pokiaľ sa nimi sledujú ciele menovej a kurzovej politiky alebo politiky súvisiacej s finančnou stabilitou.
            
            
               (2)Takáto výnimka z rozsahu pôsobnosti nariadenia (EÚ) č. 600/2014 sa môže v súlade s článkom 1 ods. 9 uvedeného nariadenia rozšíriť na centrálne banky tretích krajín, ako aj na Banku pre medzinárodné zúčtovanie.
            
            
               (3)Zoznam centrálnych bánk tretích krajín, na ktoré sa vzťahuje výnimka, uvedený v delegovanom nariadení (EÚ) 2017/1799 by sa mal aktualizovať, a to aj s cieľom podľa vhodnosti rozšíriť rozsah pôsobnosti výnimky stanovenej v článku 1 ods. 6 nariadenia (EÚ) č. 600/2014 na iné centrálne banky tretích krajín alebo takéto verejné subjekty odstrániť zo zoznamu. Komisia monitoruje a posudzuje príslušný vývoj v tretích krajinách a môže kedykoľvek vykonať preskúmanie dodatočnej výnimky.
            
            
               (4)So zreteľom na informácie získané od Čínskej ľudovej republiky Komisia vypracovala a predložila Európskemu parlamentu a Rade správu, v ktorej posudzuje medzinárodné zaobchádzanie s Čínskou ľudovou bankou. V uvedenej správe
                  5
                sa dospelo k záveru, že je vhodné udeliť centrálnej banke Čínskej ľudovej republiky výnimku z požiadaviek na predobchodnú a poobchodnú transparentnosť v nariadení (EÚ) č. 600/2014. V súlade s tým by sa mal zoznam verejných subjektov, na ktoré sa vzťahuje výnimka, uvedený v delegovanom nariadení (EÚ) 2017/1799 zmeniť tak, aby sa vzťahoval aj na Čínsku ľudovú banku.
            
            
               (5)Opatrenia stanovené v tomto nariadení sú v súlade so stanoviskom expertnej skupiny Európskeho výboru pre cenné papiere,
            
            
               PRIJALA TOTO NARIADENIE:
            
            
               Článok 1
            
            
               Príloha k delegovanému nariadeniu (EÚ) 2017/1799 sa nahrádza textom v prílohe k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 14. 3. 2019
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (Ú. v. EÚ L 173, 12.6.2014, s. 84).
               
               
                  
                     (2)
                  
                        Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014).
               
               
                  
                     (3)
                  
                        Smernica Európskeho parlamentu a Rady 2004/39/ES z 21. apríla 2004 o trhoch s finančnými nástrojmi, o zmene a doplnení smerníc Rady 85/611/EHS a 93/6/EHS a smernice Európskeho parlamentu a Rady 2000/12/ES a o zrušení smernice Rady 93/22/EHS (Ú. v. EÚ L 145, 30.4.2004, s. 1).
               
               
                  
                     (4)
                  
                        Ú. v. EÚ L 173, 12.6.2014, s. 84.
               
               
                  
                     (5)
                  
                        Správa Komisie Európskemu parlamentu a Rade o výnimke pre centrálnu banku Čínskej ľudovej republiky podľa nariadenia o trhoch s finančnými nástrojmi (MiFIR) [COM(2019) 143 zo 14. 3. 2019]
               
            
      
    ---documentbreak--- 
      
         
         
            
               PRÍLOHA 
            
            
               1.Austrália:
            
            
               –Rezervná banka Austrálie (Reserve Bank of Australia),
            
            
               2.Brazília:
            
            
               –Centrálna banka Brazílie (Central Bank of Brazil),
            
            
               3.Kanada:
            
            
               –Centrálna banka Kanady (Bank of Canada),
            
            
               4.OAO Hongkong:
            
            
               –Hongkonský orgán menovej politiky (Hong Kong Monetary Authority),
            
            
               5.India:
            
            
               –Rezervná banka Indie (Reserve Bank of India),
            
            
               6.Japonsko:
            
            
               –Centrálna banka Japonska (Bank of Japan),
            
            
               7.Mexiko:
            
            
               –Centrálna banka Mexika (Bank of Mexico),
            
            
               8.Čínska ľudová republika:
            
            
               –Čínska ľudová banka (People's Bank of China),
            
            
               9.Kórejská republika:
            
            
               –Centrálna banka Kórey (Bank of Korea),
            
         
         
            
               10.Singapur:
            
            
               –Menový úrad Singapuru (Monetary Authority of Singapore),
            
            
               11.Švajčiarsko:
            
            
               –Švajčiarska národná banka (Swiss National Bank),
            
            
               12.Turecko:
            
            
               –Centrálna banka Tureckej republiky (Central Bank of the Republic of Turkey),
            
            
               13.Spojené kráľovstvo:
            
            
               –Centrálna banka Anglicka (Bank of England),
            
            
               14.Spojené štáty americké:
            
            
               –
                     Federálny rezervný systém (Federal Reserve System),
            
            
               15.Banka pre medzinárodné zúčtovanie.